|  |  |
| --- | --- |
| ΣΥΛΛΟΓΟΣ Εκπαιδευτικών Π.Ε. ΑΝ. Αττικής «Ο ΣΩΚΡΑΤΗΣ» | Αχαρνές :20/07/2021 |
| Kάχι Καχιασβίλι 6 Ολυμπιακο χωριό Αχαρνές Πληροφορίες : Παπαγιαννόπουλος Αποστόλης Τηλέφωνο : 6978896216 [http://syllogos-socratis.gr/](http://syllogos-sokratis.gr/) mail: sokratis.syllogos@gmail.com Face book: Σύλλογος Εκπαιδευτικών Σωκράτης YouTube: ΣΥΛΛΟΓΟΣ ΣΩΚΡΑΤΗΣ | Προς: Εκπαιδευτικούς, ΔΟΕ, Μ.Μ.Ε.  |

**Όλοι στον αγώνα Πανεκπαιδευτικό συλλαλητήριο στα Προπύλαια και πορεία στη Βουλή Πέμπτη 22 Ιουλίου στις 7 μ.μ.**

Η κυβέρνηση κατέθεσε το νομοσχέδιο στη Βουλή σε ακόμα χειρότερη μορφή, με τιμωρητικές τροπολογίες για όσους δε συμμετέχουν στις διαδικασίες της αξιολόγησης, με δυνατότητα μετακίνησης εκπαιδευτικών ειδικής αγωγής από σχολείο σε σχολείο, με δυνατότητα ανάθεσης υπερωριακής διδασκαλίας για την κάλυψη διδακτικών αναγκών! Θέλουν να επιβάλλουν τα σχέδιά τους για το κατηγοριοποιημένο σχολείο με εργαλείο την τρομοκράτηση του κλάδου. Μέσα στο κατακαλόκαιρο, με τα σχολεία κλειστά, όπως κάνουν πάντα οι κυβερνήσεις που φέρνουν για ψήφιση αντιεκπαιδευτικούς - αντιλαϊκούς νόμους.

Να δώσουμε απάντηση τώρα! Η μαζική συμμετοχή και η αποφασιστικότητά μας να χαλάσει τα κυβερνητικά σχέδια.Να στείλουμε μήνυμα αντίστασης, τα εκπαιδευτικά συνδικάτα μαζί με το μαθητικό και το γονεϊκό κίνημα, να ακυρώσουμε το νέο νομοσχέδιο έκτρωμα της Κεραμέως. Να μην ψηφιστεί!

Είμαστε αποφασισμένοι να το ακυρώσουμε στην πράξη. Με τον αγώνα μας θα ξαναβγούμε νικητές. Όπως οδηγήσαμε σε ήττα την κυβέρνηση της ΝΔ με την αξιολόγηση της σχολικής μονάδας, με τις τηλε-εκλογές για τα ψευδο-υπηρεσιακά συμβούλια, με την κάμερα στην τάξη, έτσι θα τα καταφέρουμε και απέναντι σε αυτό το νομοσχέδιο.

 Το πολυνομοσχέδιο για την εκπαίδευση συνιστά μια βαθιά αντιδραστική τομή που φιλοδοξεί να αλλάξει ριζικά το τοπίο στην εκπαίδευση, οικοδομώντας ένα αυταρχικό, ταξικό, εμπορευματοποιημένο σχολείο ανισοτήτων, προωθώντας την κατηγοριοποίησή τους μέσα από την αυτονομία τους και επιβάλλοντας τον φόβο και την υποταγή των εκπαιδευτικών στην αντιεκπαιδευτική πολιτική μέσα από ένα σκληρό πλαίσιο ατομικής αξιολόγησης.

Η αυτονομία της σχολικής μονάδας είναι η άλλη όψη της απαλλαγής του κράτους από την υποχρέωση της χρηματοδότησης, της στελέχωσης, της επιμόρφωσης. Υπηρετεί την κατηγοριοποίηση των μαθητών και των σχολείων, με εργαλείο το ασφυκτικό πλαίσιο της ατομικής αξιολόγησης. Τιμωρεί με στέρηση μισθού όσους εκπαιδευτικούς δεν αποδεχθούν τον ασφυκτικό κρατικό έλεγχο που ονομάζει «αξιολόγηση» αλλά και με απόλυση όσους αξιολογηθούν 2 φορές «μη ικανοποιητικοί» (Δημοσιοϋπαλληλικός Κώδικας).

Ταυτόχρονα, επιλέγουν την επ΄ αόριστον συνέχιση της εργασιακής ομηρίας ή και την οριστική απόλυση για χιλιάδες συναδέλφους συμβασιούχους – αναπληρωτές αφού γενικεύει τις υπερωρίες τόσο στη Γενική όσο και στην Ειδική Αγωγή.

Η εφαρμογή του εν λόγω νομοσχεδίου αποτελεί κεντρική επιλογή της ΕΕ και του ΟΟΣΑ για την εκπαίδευση. Συνιστά πλήγμα στα μορφωτικά δικαιώματα των μαθητών και στα εργασιακά των εκπαιδευτικών.

Το νομοσχέδιο αυτό δεν παίρνει βελτιώσεις και επιμέρους τροποποιήσεις. Απορρίπτεται συνολικά!

**Μπροστά οι ανάγκες των μαθητών μας! Έχουμε τη δύναμη να τους σταματήσουμε!**

**Για το Δ.Σ**

**ΠΡΟΕΔΡΟΣ H ΓΡΑΜΜΑΤΕΑΣ**

 **ΑΠΟΣΤΟΛΗΣ ΠΑΠΑΓΙΑΝΝΟΠΟΥΛΟΣ ΔΕΣΠΟΙΝΑ ΧΟΥΤΑ**